**KLAIPĖDOS ŠEIMOS TARYBOS POSĖDŽIO PROTOKOLAS**

2016-03-16 Nr. ADM-154

Klaipėda

 Posėdis įvyko 2016-02-03, posėdžio pradžia 15:00 val.

 Posėdžio sekretorė Dovilė Godelytė.

Pirmininkė Kristina Paulikė

 Dalyvauja: Jonas Sąlyga, Ligita Girskienė, Asta Gliožienė, Kristina Paulikė, Aušra Zarambienė, Mindaugas Radušis, Laisvūnas Kavaliauskas

 DARBOTVARKĖ:

1. Dėl Bendruomeninių namų steigimo. Kauno miesto patirtis.

1. SVARSTYTA. Dėl Bendruomeninių namų steigimo. Kauno miesto patirtis.

Kristina Paulikė dar iki Šeimos tarybos posėdžio visiems šios tarybos nariams buvo persiuntusi informaciją apie Kompleksiškai teikiamos paslaugos šeimai teikimo modelį, kuris 2015 m. lapkričio 24 d. buvo pristatytas Socialinės apsaugos ir darbo ministerijoje.

Posėdžio metu K. Paulikė skaidrių pagalba ne tik pristatė šį modelį, jo viziją, bet ir pasidalino Kauno miesto Šeimos tarybos patirtimi bei idėja dėl Bendruomeninių namų Kauno mieste steigimo. Tokių paslaugų tikslas – sudaryti sąlygas šeimai/asmeniui gauti kompleksiškai teikiamas paslaugas, užtikrinant paslaugų prieinamumą arčiau šeimos gyvenamosios vietos. Tokiu būdu būtų galima įgalinti šeimą/asmenį spręsti situacijas, susijusias su fizinių, saugumo, socialinių, vaikų ugdymo, tarpusavio santykių, orumo, saviraiškos poreikių tenkinimu; plėtoti galimybes gauti kokybiškas vaikų priežiūros paslaugas gerinant šeimos ir darbo įsipareigojimų derinimą; vykdyti prevencinę veiklą bendruomenėse, ugdant ir skatinant pilietiškumą bei bendruomeniškumą. Vienas pagrindinių akcentų, jog paslaugos būtų pasiekiamos visiems. Projekto įgyvendinimo metu 2014-2020 metais būtų skiriama virš 20 ml. Eurų (iš Europos Sąjungos fondų ir valstybės lėšų). Projekto pareiškėjai – miestų savivaldybės. K. Paulikė pažymėjo, jog Bendruomeniniai šeimos namai galėtų teikti pozityvios tėvystės mokymų paslaugą (tėvai patys neretai išreiškia norą to mokytis), vaikų priežiūros paslaugas (pvz. trumpai, kol mama su kitu vaiku nuvyks į gydymo įstaigą), pavėžėjimo, sociokultūrines paslaugas, krizių įveikimo pagalbą, būtų galima pasinaudoti profesionalia mediacijos paslauga, dėmesio skiriama šeimos socialinių įgūdžių ugdymui ir palaikymui, galėtų įsisteigti šeimų klubai.

Pristačius šį modelį, K. Paulikė Šeimos tarybos nariams pristatė Kauno miesto Bendruomeninių namų viziją, kurią parengė doc. Dr. R. Jurkevičienė. Jo metu nuodugniai apžvelgtos galimų Bendruomeninių namų veiklos sritys, siūlymai, vizijos.

Supažindinus su Bendruomeninių namų steigimo vizija, K. Paulikė siūlė atkreipti komisijos narius dėmesį į tai, jog šie metai taip pat yra paskelbti Bendruomenių metais.

Šeimos tarybos nariai siūlė pasvarstyti, kaip Šeimos taryba galėtų prisidėti paminint šiuos metus.

K. Paulikė siūlė pagalvoti apie konkretų renginį (galbūt tai būtų konferencija), taip pat prisiminta ir tai, kad šie metai ir Mokyklų bendruomenių metai. Pastebėta, kad kai kurios mokyklos ėmėsi iniciatyvos bendruomenes pritraukti arčiau mokyklos (pvz. „Smeltės“ progimnazija jau yra rengusi renginius kartu su bendruomene).

L. Kavaliauskas svarstė, kad būtų galima atkreipti dėmesį į bendruomenę ir kultūros paveldą. 2016-aisiai metais Europos paveldo dienų tema- „Kultūros paveldas ir bendruomenės“. Jo teigimu, kodėl nepabandžius suorganizuoti tam tikrus renginius kultūriškai reikšminguose objektuose.

 Šeimos tarybos nariai pritarė tokiai idėjai, svarstė, jog būtų galima apimti keletą bendruomenes apimančių sričių – paminėti tiek Mokyklos bendruomenių metus, tiek Kultūros paveldą ir bendruomenes, surengti vieną bendrą renginį: pvz. P. Domšaičio galerijoje surengti paskaitas, koncertus vaikams, mokyklų mokiniams.

K. Paulikė teigė, jog puiki idėja būtų renginių ciklas kultūrai ir šeimai, tokiu būdu būtų galima paminėti ir Šeimos dienai skirtas veiklas, kurios galėtų vykti tarkime visą savaitę.

 NUTARTA:

1. Iki kito posėdžio šios tarybos nariams apgalvoti Šeimos dienai skirtų savaitės renginių pasiūlymus.
2. Kitame posėdyje tęsti ankstesniame posėdyje pradėtą patyčių ugdymo įstaigose temą, pristatant rekomendacijas, esant galimybei, pasikviečiant Švietimo skyriaus atstovus.

Posėdžio sekretorė Dovilė Godelytė

Pirmininkė Kristina Paulikė